Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 311/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”ALHO DA GRACIOSA”

EU-nro: PGI-PT-02605 – 11. toukokuuta 2020

SAN ( ) SMM (X)

1. [SAN:n TAI SMM:N] nimi tai nimet

”Alho da Graciosa”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Alho da Graciosa” on Allium sativum L. -lajin valkosipuli, joka asetetaan esille kuivattuina sipuleina joko yksittäin tai letteinä. Kunkin kuoritun sipulin halkaisija on vähintään 3 cm.

Sipulit ovat muodoltaan soikeita, ja niissä on useita kerroksia valkoisia suojuslehtiä, jotka on helppo irrottaa. Ne koostuvat kynsistä, joiden rakenne on kiinteä ja sileä ja joiden kuori on vaaleanpunainen.

Alho da Graciosa -valkosipulien tuoksu on, jopa murskaamattomina, intensiteetiltään keskimääräinen.

Alho da Graciosa -valkosipulien maku on voimakas ja erittäin miellyttävä, ja jälkimaku on vähäinen.

Näiden valkosipulien kemiallisen koostumuksen tärkeitä ominaisuuksia ovat muun muassa runsas määrä sinkkiä (yli 7 mg/kg), rautaa (yli 8 mg/kg), magnesiumia (yli 170 mg/kg) ja allisiinia (yli 3 500 mg/kg). Viimeksi mainittu antaa Alho da Graciosa -valkosipuleille ruoan säilymisen kannalta hyviä ominaisuuksia.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet (parhaiden kynsien valinta istutettaviksi, viljely ja sadonkorjuu).

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Graciosan saari Azorien saaristossa.

5. Yhteys maantieteelliseen alueeseen

Yhteys perustuu Alho da Graciosa -valkosipulien erityispiirteisiin ja ominaisuuksiin.

Maineen osalta on huomattava, että Alho da Graciosa -valkosipulia on viljelty menestyksekkäästi Graciosan saarella suotuisien maaperä- ja ilmasto-olosuhteiden vuoksi siitä lähtien, kun ensimmäiset asukkaat saapuivat saarelle 1400-luvun alkupuolella.

Graciosan valkosipuli on parantunut sukupolvesta toiseen, kun tuottajat ovat valinneet lisäysaineistoiksi parhaimmat yksilöt eli ne, jotka säilyttävät lajin tärkeimmät ominaisuudet, kuten värin ja koon.

Kun saari asutettiin, sademäärän ja hedelmällisen maaperän havaittiin olevan suotuisia hedelmien ja vihannesten viljelylle. Saaristolaiset olivat suurimmaksi osaksi kotitarveviljelijöitä, joiden viljelemät valkosipulit erottuivat muiden viljelykasvien joukosta.

Graciosa on aina tunnettu nimellä ”Terra do Alho” (valkosipulimaa), ja valkosipuli on kuvattuna erään saaren merkittävimmän kunnan, São Mateusin, vaakunassa.

Alho da Graciosa -valkosipulin ominaisuudet perustuvat edellä kuvattuihin olosuhteisiin. Sille on luonteenomaista, jopa murskaamattomana, intensiteetiltään mieto aromi, sekä voimakas ja erittäin miellyttävä maku sekä vähäinen jälkimaku. Nämä eivät johdu pelkästään saaren maaperästä ja ilmasto-olosuhteista, vaan myös tuottajien vuosien mittaan harjoittamasta huolellisuudesta, sillä saarelle ei ole tuotu lajikkeita muilta alueilta.

Graciosan saaren ilmasto, kuten muidenkin Azorien saarten ilmasto, on lauhkea ja valtamerellinen. Graciosalla on kuitenkin alhaisimmat sademäärät Azoreilla. Kuivimmat kuukaudet ovat touko- ja elokuu. Tämä johtuu saaren pinnanmuodostuksesta. Saarella on matalia tasankoja, jotka ovat suojassa voimakkailta tuulilta ja saavat runsaasti auringonpaistetta.

Graciosan maaperä on ohutta, tyypillistä ruskeaa andosol- ja regosol-maaperää, joka on peräisin basalttikivistä tai matalalla basalttikalliolla lepäävästä pyroklastisesta materiaalista.

Nämä vulkaaniset maaperät, joiden pH on hieman hapan tai neutraali, sisältävät runsaasti mikroravintoaineita, kuten sinkkiä ja rautaa, jotka ovat välttämättömiä taimien kehitykselle, klorofyllin muodostumiselle ja fotosynteesille. Tällainen maaperä soveltuu valkosipulin viljelyyn ja edistää allisiinin muodostumista, mikä edistää valkosipulin kehittymistä ja antaa sille 3.2 kohdassa luetellut ominaisuudet.

Allisiinipitoisuus vaihtelee huomattavasti tiettyjen ympäristötekijöiden vuoksi, ja maaperän korkea pH, runsas auringonpaiste ja vähäinen sademäärä lisäävät allisiinin pitoisuutta valkosipulissa (Eagling ja Sterling, 2000).

Valkosipulin keskimääräinen allisiinipitoisuus vaihtelee välillä 1 800 – 3 600 mg/kg, kun taas Alho da Graciosa -valkosipulin analyysi korkean erotuskyvyn nestekromatografialla on osoittanut, että allisiinipitoisuus on keskimäärin yli 3 500 mg/kg.

Viljelyolosuhteiden osalta voidaan todeta, että Graciosan saaren maaperän keskimääräinen pH on 6,2. Yhdessä vähäisen sademäärän ja auringonpaisteen kanssa tämä suosii allisiinin muodostumista. Allisiini on Alho da Graciosa -valkosipulin tärkein antimikrobinen ainesosa.

Alho da Graciosa -valkosipulin ominaisuuksien vuoksi saarella kävijät syövät mielellään tällä valkosipulilla maustettuja tai sitä sisältäviä perinneruokia, kuten tuoreen kalan kanssa tarjottavaa molhanga-kastiketta, kalaruokaa ”molho à pescador”, tyypillisiä Graciosa-saaren makkaroita (linguiça da Graciosa) tai grillattuja maljakotiloita (lapas grelhadas). Tämä tekee Alho da Graciosa -valkosipulista erittäin arvostetun tuotteen, jota maineikkaat keittiömestarit käyttävät paitsi sen maun ja tuoksun vuoksi myös koska sillä on tunnetusti ruokaa säilyttäviä ominaisuuksia, jotka johtuvat korkeasta allisiinipitoisuudesta.

Alho da Graciosa -valkosipulia on testattu Listeria monocytogenes -bakteerin inhibiittorina. Listeria monocytogenes on patogeeninen mikro-organismi, joka pystyy selviytymään ja kasvamaan elintarvikkeissa jäähdytetyissä lämpötiloissa, minkä vuoksi sitä on vaikea hallita. Alho da Graciosa -valkosipulin inhiboiva vaikutus oli suurempi kuin muilla markkinoilla olevilla vaaleanpunaisilla valkosipuleilla (Voz do Campo, numero 224, ja Pimentel, Paulo (2008), Azorien yliopisto).

Jauhelihalla tehdyt testit ovat myös osoittaneet, että Alho da Graciosa -valkosipuli hidastaa Listeria monocytogenes -bakteerin kasvua kolmanteen jäähdytyspäivään saakka (Voz do Campo, numero 224, ja Pimentel, Paulo (2008), Azorien yliopisto).

Alho da Graciosa -valkosipulin maineen ja tunnettuuden osalta on syytä mainita Angra do Heroísmon kauppakamarin ja Graciosan liiketoimintakeskuksen vuonna 2019 tekemä aloite järjestää ensimmäinen Alho da Graciosa -festivaali, johon kuului esitelmiä, ruoanvalmistusnäytöksiä, työpajoja, toimintaa kouluissa, erityisiä ravintoloiden ruokalistoja, joilla oli valkosipulia sisältäviä ruokia (alkupaloista jälkiruokaan), opastettuja kiertueita ja alueellisten tuotteiden myyntiä. Tarkoituksena oli saada julkisuutta Alho da Graciosa -tuotteille ja edistää niiden myyntiä.

Tässä yhteydessä suurimmissa alueellisissa ja valtakunnallisissa sanomalehdissä, kuten Público ja Açoriano Oriental, sekä erikoisalojen aikakauslehdissä, kuten Vida Rural, Voz do Campo, Agrotec ja Agronegócios, julkaistuissa artikkeleissa sekä muussa mediassa kiinnitettiin suurta huomiota paitsi itse festivaaliin myös ennen kaikkea tapahtuman aikana esiteltyihin Alho da Graciosa -valkosipulin ominaisuuksiin.

Artikkeleita olivat muun muassa ”E viva o alho! o da Graciosa que é diferente e único” sanomalehdessä Público, ”O Alho da Graciosa ainda vai dar que falar” (”Alho da Graciosa –valkosipulista puhutaan edelleen”) aikakauslehdessä Vida Rural ja ”O Alho da Graciosa, um composto natural com propriedades conservantes” (”luonnollinen säilöntäaine”) aikakauslehdessä Negócios do Campo.

Sanomalehdessä Público julkaistussa artikkelissa ”E viva o alho! o da Graciosa que é diferente e único” todettiin seuraavaa: ”Graciosa on ammoisista ajoista alkaen tunnettu valkosipulin saarena, ja 1950-luvulta lähtien valkosipulin merkitys viljelykasvina on kasvanut. Viljely on huomattavan tärkeää paikallisten perheiden taloudelle (lupiinin, papujen ja viljan lisäksi). Valkosipulia toimitettiin muille keskusryhmän saarille, joita kutsutaan nimellä ”ilhas de baixo”, Fernão Magalhães -aluksella, joka on saarten välinen yhteysalus. Kaikki muuttui kuitenkin 1. tammikuuta 1980 tapahtuneen maanjäristyksen jälkeen. Se aiheutti tuhoa ja johti siihen, että suuri osa väestöstä lähti saarelta. Pelloista ja tuotannosta luovuttiin ja valkosipulin viljely loppui lähes kokonaan.”

”Alho da Graciosa” valittiin äskettäin edustamaan Azorien tuotteita Portugalin postilaitoksen (CTT – Correios de Portugal S.A.) juhlapostimerkissä, joka julkaistiin neljännen kansallisen gastronomian päivän kunniaksi. Postimerkki otettiin käyttöön Federação Portuguesa das Confrarias Gastronómicas -järjestön jäsenen Confraria Gastrónomos dos Açores -yhdistyksen järjestämän kansallisen gastronomian päivän juhlallisuuksien yhteydessä.

Alho da Graciosa -valkosipuli on ominaisuuksiensa vuoksi suuresti arvostettu ja maineikas tuote, eikä sen kysyntä rajoitu vain alueellisiin markkinoihin. Sitä käyttävät myös muualla Portugalissa eräät maan huippukokit, jotka näin ollen hyödyntävät parhaalla mahdollisella tavalla sen kulinaarisia ominaisuuksia ilman liiallisen tuoksun tai aromin vaaraa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) EUVL L 343, 14.12.2012, s. 1.